google/wiki40b huggingface dataset:
Stabburet matsenter

Stabburet matsenter (egentlig Stabburet matcenter) i Fredrikstad var Norges første selvbetjente dagligvarebutikk. Butikken ble grunnlagt i 1936 av Gunnar Nilsen (kjent som «Stabbur-Nilsen» ), som også etablerte matvareproduksjonsfirmaet Stabburet.

En spesiell butikk

Stabburet Matsenter var i mange år Norges største matvarebutikk, målt i gulvareal. Butikken skilte seg tidlig ut ved å ha ferskvareavdeling med egenproduserte varer og drev egenimport av eksotiske varer og produkter fra utlandet som den gangen ikke var å få i andre butikker i Norge. På grunn av dette hadde butikken mange faste kunder utenfor byen, blant annet fra Oslo. Øl ble det imidlertid aldri solgt i butikken i Gunnar Nilsens levetid. Nilsen var nemlig aktiv avholdsmann, og var villig til å miste noen kunder på grunn av dette valget. Nilsen arbeidet mye i butikken selv, og hver gang en kunde spurte hvor ølet sto, henviste han dem høflig til konkurrenten over gaten. Butikken var også en foregangsbedrift på service, den hadde lenge eget pakkepersonale som pakket varene i poser for kundene og egen bestillingstjeneste der kundene over telefon kunne bestille varer kjørt hjem til seg. I annen etasje i bygget ble det drevet kafeteria.

Etter Stabbur-Nilsen

Familien Nilsen drev Matsenteret fram til 1984, da butikken ble solgt til andre. I årene som fulgte begynte butikken å endre seg til å bli en mer konvensjonell matbutikk. Vareutvalget ble mer standardisert og mange av de egenimporterte varene forsvant grunnet at de ikke lenger lønte seg. Etter at Nilsen og hans kone begge gikk bort på 1980-tallet, gikk man bort fra grunnleggerens prinsipp og begynte å selge øl for første gang i butikkens historie. Butikken merket også hardere konkurranse fra større butikker i nyetablerte kjøpesentre utenfor Fredrikstad sentrum. Samtidig ble bygningen butikken hadde holdt til i en årrekke innlemmet i kjøpesenteret Torvbyen. På 1990-tallet ble butikken kjøpt opp av Stein Erik Hagen og ble en del av daglivarekjeden Rimi. Vareutvalget ble justert etter kjedens standard og framsto fra da av som en vanlig Rimibutikk (ferskvaredisken ble imidlertid beholdt som før). Alle spor etter Gunnar Nilsens spesielle matsenter var nå i praksis borte, med unntak av et skilt med butikkens gamle logo som fikk henge igjen over inngangsdøra inne i Torvbyen som et minne.

Nedleggelse

Rimi Torvbyen, som etter overtagelsen var butikkens offisielle navn, ble stengt og lagt ned i mars 2009 på grunn av sviktende omsetning og hard konkurranse fra en annen matbutikk i kjøpesenteret. Butikkens lokaler i Torvbyen ble ikke umiddelbart overtatt av en annen forretning, da selve senteret skulle bygges ut samme vår og butikkens gamle lokaler ble berørt av utbyggingen. Det er dog på det rene at det ikke vil bli noen ny dagligvarehandel der butikken lå, og Stabburet Matsenters æra er utvilsomt over.
Marc (drikke)

Marc eller eau de vie de marc er en spritdrikk som er den franske varianten av den italienske grappaen. Marc fremstilles ved destillering av pressrester fra vinproduksjon og forekommer i flere franske vinregioner. Druene som benyttes kan være gjærede, halvgjærede eller ugjærede, og dette påvirker sluttproduktets smak.
Marc har vært kjent for en behagelig aromatisk duft. Den kan imidlertid forsvinne ved bruk av kjemiske midler.
Samuel Holmén

IF Elfsborg

Holmén begynte sin fotballkarriere hos den lokale klubben Annelunds IF i 1993. I 1998 dro han videre til IF Elfsborg, hvor han etter å ha tilbragt noen år i ungdomssystemet ble tatt opp i førstelagstroppen. Han fikk sin debut for Elfsborg da han kom inn som innbytter i semifinalen mot AIK under Svenska Cupen i september 2002. I den påfølgende sesongen ble han en fast del av laget som sentral midtbanespiller og markerte seg som en typisk boks-til-boks-spiller med ballvinnende og tilretteleggende egenskaper. 
Han var med på å vinne Svenska Cupen i 2003 og Allsvenskan i 2006, og spilte totalt 112 seriekamper og scoret 18 mål frem til sommeren 2007.

Brøndby IF

Den 30. august 2007 ble Holmén solgt til den danske klubben Brøndby IF, hvor han skrev under på en kontrakt med en varighet på fire år. Også hos Brøndby etablerte han seg raskt på førstelaget, og var en markant bidragsyter til at klubben blant annet vant Landspokalturneringen i 2007/2008, hvor Holmén scorte ett av tre mål i finalen over Esbjerg fB og ble kåret til årets «Pokalfighter» (banens og cupens beste spiller)
I den påfølgende sesongen spilte han i kvalifiseringskampene under UEFA-cupen 2008/09, hvor Brøndby røk ut i første runde for Rosenborg. Totalt spilte han 83 seriekamper og scorte 13 mål for Brøndby frem til sommeren 2010.

İstanbul BB

Den 16. juli 2010 ble Holmén solgt til den tyrkiske klubben İstanbul Büyükşehir Belediyespor. Han markerte seg raskt på førstelaget og hjalp klubben med å nå den tyrkiske cupfinalen i Türkiye Kupası, hvor de til slutt tapte på straffer mot Beşiktaş. I 2011/2012-sesongen scorte han åtte mål og hadde syv målgivende pasninger, noe som gjorde at han ble klubbens beste poengspiller og kåret til klubbens beste spiller for sesongen.

Internasjonal karriere

Holmén fikk sin landslagsdebut for Sveriges herrelandslag i vennskapskampen mot Elfenbenskysten den 15. november 2005 (0–1). Hans første landslagsmål kom i vennskapskampen mot Costa Rica den 13. januar 2008, da han scoret kampens eneste mål. Etter å ha vært oversett av Sveriges tidligere landslagstrener Lars Lagerbäck ble han tatt ut i den svenske troppen til EM i fotball 2012 i Polen og Ukraina av landslagstrener Erik Hamrén.
Defense Distinguished Service Medal

Forholdet til andre utmerkelser

Defense Distinguished Service Medal er felles for alle forsvarsgrener og rangerer som den fremste fortjenstmedalje i USAs forsvar. Bare Medal of Honor og de enkelte forsvarsgreners fremste utmerkelser for heltemot, Distinguished Service Cross (hæren), Navy Cross (sjøforsvaret) og Air Force Cross (luftforsvaret), rangerer foran Defense Distinguished Service Medal. De tre forsvarsgrenene og enkelte andre har egne fortjenstmedaljer som rangerer etter Defense Distinguished Service Medal: Army Distinguished Service Medal, Navy Distinguished Service Medal, Air Force Distinguished Service Medal, Homeland Security Distinguished Service Medal (som har erstattet Transportation Distinguished Service Medal) og Coast Guard Distinguished Service Medal.

Utforming

Defense Distinguished Service Medal er gullfarget og har på advers en amerikansk ørn med USAs skjold på brystet, samt tre piler i klørne. Ørnen er i gull og er satt på et blått pentagon. Motivet er omgitt av en krans bestående av laurbær- og olivengrener i nedre del og tretten stjerner i øvre del. På revers står over fire linjer innskriften «FROM / THE SECRETARY / OF DEFENSE / TO» etterfulgt av plass til å påføre mottagerens navn. På baksiden av kransen står i øvre del innskriften «FOR DISTINGUISHED SERVICE» i en bue. 
Medaljebåndet er blått med en bred gul midtstripe og på denne en smalere rød stripe. Gjentatte tildelinger til samme person markeres med eikeløv i bronse eller sølv på båndet.
Medaljen er utformet ved Institute of Heraldry, der Mildred Orloff var ansvarlig for design og Lewis J. King utførte modelleringen.

Tildeling

Medaljen utdeles av Forsvarsministeren. Utmerkelsen blir bare tildelt det høyeste nivå av flaggoffiserer, oftest for tjeneste i de mest sentrale stabsfunksjoner i USAs forsvar, i felles forsvarsenheter eller felleskommandoer. Den kan også gis til høyere offiserer for direkte og individuelle bidrag til nasjonal sikkerhet og forsvar som er anerkjent som så enestående i omfang og verdi at innsatsen anses å tilsvare bidrag som normalt forbindes med posisjoner som omfatter bredere ansvar.
Eidsvoll 1814s

Eidsvoll 1814s er et amerikansk fotballag i Eidsvoll, tilsluttet Norges Amerikansk Fotball og Cheerleading Forbund. De er ca. 130 spillere, fordelt på tre lag: senior, U17 og U15.

Historie

Eidsvoll 1814s ble grunnlagt i 1995 av Kenneth Andersen, Bård Aune og Jarle Østhagen,

1814s cheerleading

Eidsvoll 1814s cheerleading består av ca. 14 jenter fra alderen 12 til 18 år. Laget ledes av Monica Liaker. Hovedtreneren er Frida Kristine Forberg og Jenny Elisabeth Johansen Ekre var hovedtrener for peewee-laget og hjelpertrener på de andre lagene. Det ble oppstartet i januar 2014. De har to lag et all-girls juniorlag, og et code seniorlag.
Konebåt

En konebåt (grønlandsk: umiaq) eller umiak er navnet på inuitenes større fartøy. Det norske navnet kommer av at båten blir rodd av kvinner.
Konebåten er flatbunnet og er bygd som et treskjelett som er sammenfalset og surret. Huden er laget av selskinn hvor håret er tatt av, og er sydd sammen vanntett og utspent over skjelettet, slik at når det har tørket sitter det stramt som et trommeskinn.
En konebåt er vanligvis 8-10 m lang, 1,5 meter bred og veldig romslig og lett i forhold til størrelsen. Den ble rodd av fire eller seks kvinner og ble ofte styrt av en eldre mann. Den ble brukt til frakt når en inuittfamilie reiste fra sted til sted, og den brakte derfor med seg hele familiens eiendom som telt, husgeråd, hunder, og barn. Båten tålte ikke mye sjøgang, så reisene ble mest mulig foretatt langs kysten slik at en kunne komme seg lett til lands i tilfelle uvær.
Med en så spinkel, og ofte full skinnbåt ferdes grønlenderne i isfylte farvann, og ofte i rivende strøm med sammenstøtende isflak, eller hvor man på den ene side har isen eller åpent hav, og på den andre siden en bratt klippekyst, der landing er umulig. Skinnbåter hadde mange fordeler for inuittene, sammenlignet med andre båter. De rommet mye på grunn av den flatbunnede formen, de var lette å hale på land og opp på isen, og den kunne bæres kortere strekninger over land. I tilfelle hull i båtens hud, noe som lett kunne skje i isfarvann, kunne en skade utbedres midlertidig med en gang med å presse et stykke spekk mot lekkasjen, og senere repareres ved hjelp av nål og tråd. Selv om båten kommer i press i isen, slik at en del av treverket ble knekt, kunne den likevel brukes dersom skinnhuden var tett. Konebåten fløt også på grunt vann og på land kunne den snues med bunnen i været og brukes som telt.
En vanlig dagsreise med konebåt var på 40 til 60 km. Inuittene greide å manøvrere den selv under vanskelige isforhold.
Den eldste daterte konebåten er fra omtrent år 1500, men konebåter har nok vært brukt av Thule-kulturen i hele dens eksistensperiode (1000-1800). På Østgrønland og i Nordøstcanada var konebåter i bruk helt opp på 1930-tallet. Først etter 2. verdenskrig ble motordrevne båter tatt i bruk i disse områdene.
Y-veien

Y-veien er et høyskoletilbud i Norge for personer med yrkesfaglig utdanning og fagbrev. Y-veien er i hovedsak rettet mot ingeniørstudier. 
Studiene er lagt opp med mer matematikk og fysikk, og  mindre andel praksis enn på en ordinær ingeniørutdanning. Bakgrunnen for tilpasningen er at utdanningen til fagarbeiderne innen realfag er på et lavere kompetansenivå sammenlignet med de som går studiespesialisering. På den andre siden anses en større del av kravene til praktisk erfaring å være gjennomført i den yrkesfaglige utdanningen, inkludert læreperioden.
Oversikt over alle y-veier er å finne på y-veien.no innen høst 2019.
Mount Stearns

Mount Stearns er et fjell (2670 moh.) i Victoria Land i Antarktis. Det står 2,4 km øst for Mount Kempe, på skillet mellom toppen av Kempe Glacier og Renegar Glacier in Royal Society Range.
Fjellet er kalt opp etter Charles R. Stearns ved det meteorologiske instituttet ved University of Wisconsin. Han designet og plasserte ut automatiske værstasjoner i Antarktis i løpet av ni somre fra 1980 til 1991.
Vorbis

Lydkvalitet

Lengden av et lydspor i Ogg Vorbis er entydig gitt eksakt lik originalen. Dette er en motsetning til MP3 og AAC, der ulike enkodere legger til ulike lengder av tilnærmet stillhet på start og slutt, som igjen håndteres ulikt av ulike dekodere. En uavhengig lyttetest har konkludert med at «Ogg Vorbis fungerer fortreffelig i overgangen mellom to sanger, mens mp3 er totalt udugelig på dette.» og «man skal være 100% døv for å ikke høre forskjellen.».

Metadata

Såkalte Vorbis comments kan lagre metadata om alt mulig. Disse er UTF-8-strenger på formen "ATTRIBUTT=verdi", der store og små bokstaver i attributtnavnet går for det samme. Eksempler: "ArTiSt=Röyksopp", "TRACKNUMBER=01". Lengden av hver streng, samt lengden av all metadata kan maksimalt være 2³²-1 byte.
Pepperkysten

.
Pepperkysten (engelsk: Pepper Coast eller Grain Coast) er det tidligere navnet på den vestligste delen av Guineakysten, mellom Cape Mesurado og Cape Palmas. Størstedelen av området ligger utenfor Liberia. Kysten har fått navnet på grunn av handelen med guineapepper (Aframomum melegueta).
I noen tilfeller (som vist på kartet) dekker begrepet et bredere område som også omfatter Sierra Leone og Elfenbenskysten.
S-Bahn Rhein-Main

S-Bahn Rhein-Main utgjør sammen med Frankfurts regionalbaner, Frankfurts undergrunnsbane (U-Bahn), Frankfurts sporvogner og busser regionen Frankfurts offentlige transportnett. 
S-Bahn-nettet består av 111 stasjoner, og har et totalt nett på 303 km med over 127 millioner passasjerer per år. Det er organisert radialt, med Frankfurt am Main som sentrum, der det bindes sammen av Citytunnel Frankfurt, den sentrale fellesstrekningen. Samkjøringen av kollektivtrafikken i regionen blir organisert av Rhein-Main-Verkehrsverbund.
Klagenemnda for petroleumsskatt

Klagenemnda for petroleumsskatt er et frittstående klageorgan tilknyttet (men ikke underlagt) Oljeskattekontoret.
Klagenemda har sju medlemmer sammensatt av personer med høy kompteanse innen jus, regnskap og økonomi. Medlemmene oppnevnes av regjeringen for en periode på fire år. Klagenemnda behandler alle klager på Oljeskattenemndas behandling av ligningen. Oljeskattekontoret forbereder klagene, og saksforberedelsen munner ut i et notat til Klagenemnda. Klagenemnda avgjør klagene ved skriftlige begrunnede vedtak. Dersom ikke selskapene aksepterer Klagenemndas avgjørelse, bringes saken inn for rettssystemet.
Shannon Rutherford

Shannon Rutherford er en rollefigur i den amerikanske TV-serien Lost.
Gianluca Brambilla

Karriere

Brambilla fikk kontrakt med Colnago-laget foran 2010-sesongen, og i sin første sesong i proffsirkuset presterte han en del gode resultater. Det kan nevnes topp ti-plasseringer i G.P. Costa degli Etruschi og GP di Lugano, likevel var høydepunktet seieren i endagsrittet, G.P. Nobili Rubinetterie. I 2011-sesongen har Brambilla tatt ytterligere steg med god kjøring i Giro d'Italia, der han kom på 5.-plass i klatrekonkurransen og 4.-plass på etappe 18.
Rørentreprenørene Norge

Rørentreprenørene Norge, tidligere Norske Rørleggerbedrifters Landsforening (NRL), er en bransjeorganisasjon for rørleggerbedrifter og ble stiftet i 1913. Organisasjonen er tilsluttet Byggenæringens Landsforening (BNL) og Næringslivets Hovedorganisasjon (NHO) og har ca. 670 medlemsbedrifter (2014). 
Rørentreprenørene Norge arbeider blant annet med nærings- og utdanningspolitikk, arbeidsgiverforhold, kompetanseheving og medlemsservice.
Organisasjonen driver utbredt rekrutteringsarbeid i samarbeid med verdikjeden og de lokale opplæringskontorene, og deltar årlig med kandidater i Yrkes-NM og Bygg Reis Deg. I 2012 var antall fullførte svenneprøver 502. I 2013 var antall inngåtte lærekontrakter 560. Dette samsvarer med bransjens behov for lærlinger.
Rørentreprenørene Norge tilbyr også sine medlemmer en rekke firmaverktøy som gjør det praktisk og overkommelig å oppfylle krav til dokumentasjon, rapportering og kvalitetssikring internt og overfor oppdragsgivere og myndigheter.
Rørentreprenørene Norge har hovedkontor på Majorstuen i Oslo, og 15 lokale avdelinger. Det er etablert rene opplæringskontorer i tilknytning til avdelingskontorene.
Pyeongtaek kraftverk

Pyeongtaek kraftverk er et varmekraftverk ved Incheon i det nordvestlige Sør-Korea. Det har en installert produksjonskapasitet på 1.400 MW basert fyringsolje og tungolje. Anlegget har kombinasjonssyklus gassturbiner. Operatør er selskapet Korean Western Power Co.
Videre er Pyeongtaek 2 et nyere, kombinasjonssyklus-verk med gassturbiner, som brenner naturgass med en effekt av 480 MW.
Cedar County (Iowa)

Navn

Fylket er oppkalt etter elva Cedar.
«Fulton» (skonnert)

«Fulton» er en dansk tremastet skonnert som ble bygget ved C.L. Johansens skipsverft i Marstal til kaptein Marius Eriksen i 1914-15. Skipet seilte bl.a. med klippfisk fra Newfoundland til Spania.
I 1923 ble Fulton solgt og var under svensk flagg inntil 1959 da skipet ble dansk igjen og seilte i rutefart inntil 1969.
I 1970 overtok Nationalmuseet Fulton.
Skipet benyttes som skoleskip for ungdom med sosiale problemer.
XEmacs

Xemacs, tidligere kalt Lucid Emacs, er en kommandolinjebasert såvel som grafisk teksteditor som kjører på nesten alle Unix-lignende operativsystemer såvel som på Microsoft Windows. XEmacs oppstod som en fork av GNU Emacs versjon 19 i slutten av 1980-årene. Programmet er fri og åpen programvare og er tilgjengelig under GNU General Public License versjon 2 eller senere.
Subrette

Subrette (fra fransk soubrette «kammerjomfru») er et rollefag i operaer, operetter, syngespill, musikaler og klassiske komedier.
Subretten er ei ung, kvikk tjenestejente som har som funksjon å utvikle intrigen fram til en vellykket avslutning, gjerne i samarbeid med en mannlig motpart i tjenerstaben. Subretten kan være hovedpersonen, men som oftest er hun den kvinnelige hovedpersonens medsammensvorne.
Molière var inspirert av commedia dell'arte -formens tjenestejente, Columbine, og med utgangspunkt i denne skikkelsen utviklet han kvikke og skjelmske kammerjomfruroller, f.eks Dorine i Tartuffe (1664). Senere brukte f.eks. Ludvig Holberg subretter i sine stykker, han gav dem gjerne navnet Pernille.
I musikkteateret synges subretterollene vanligvis av en lett, iblant koloraturpreget sopran. Typiske subretteroller er Despina i Così fan tutte og Papagena i Tryllefløyten, begge operaer av Mozart. Adele i Johann Strauss' Flaggermusen er til dels en koloratursubrette. Av subretteroller i musikaler kan nevnes Eliza i My Fair Lady og Maria i West Side Story.
New York County District Attorney's Office

New York County District Attorney's Office er statsadvokatembedet i New York fylke i USA. Embedet etterforsker og påtaler mer enn 100 000 straffesaker hvert år. Det har rundt 500 jurister og 700 kontortilsatte. Statsadvokaten, Robert M. Morgenthau, ble valgt i 1974 og gjenvalgt i 1978, 1982, 1986, 1990, 1994, 1998, 2002 og 2006. I 2006 fikk han 99 prosent av stemmene. Embedet er organisert i en prosessavdeling, etterforskningsavdeling, appellavdeling, opplæringsavdeling og diverse administrative enheter.
Euklidis Tsakalotos

Utdanning og akademisk karriere

Tsakalotos studerte ved St Paul skole i London, og deretter statsvitenskap, filosofi og økonomi ved University of Oxford. Han tok en mastergrad ved University of Sussex, og en doktorgrad i 1989 i Oxford. 
Fra 1989 til 1990 var han forsker ved University of Kent. Han underviste ved University of Kent 1990-1993 og Athens School of Economics fra 1994 til 2010. Fra 2010 har han vært professor i økonomi ved University of Athens.

Politisk karriere

Mens han studerte ved Oxford, ble Tsakalotos medlem av kommunistpartiet i Hellas sin studentorganisasjon. På begynnelsen av 1990-tallet, sluttet han seg til Synaspismos, som til slutt ble det største partiet i venstre-koalisjonen Syriza. Han er medlem av Syriza sentralkomiteen  og har blitt beskrevet som «mesterhjernen bak Syriza økonomiske politikk». 
Ved valget i Hellas i 2012 (mai) ble han valgt som medlem av Det hellenske parlamentet for Syriza i valgkrets av Athen B. Han ble gjenvalgt ved valgene i juni 2012 og januar 2015.
Cryptodus foveatus

Utseende

En middelsstor (ca. 25 millimeter), avlang og slank, blankt svart hornbille. Kroppsformen er litt flat. Hodet mangler horn, men pannen er ovalt utvidet med en markert kantlist, hodet er skovlformet. Dekkvingene er forholdsvis lange og smale med tydelige punktstriper. Hele kroppen, særlig pronotum, er tett og kraftig punktert.

Levevis

Larvene utvikler seg under barken på døde trær, mest løvtrær. De ser ut til å leve mest av andre insekter og vokser raskt, utviklingen tar ca. 4 måneder.
De voksne billene er aktive rovdyr som dreper og spiser andre insekter, men de spiser trolig også en del frukt. De kan leve opptil tre år som voksne. Denne arten finnes sammen med maur og termitter.

Utbredelse

Arten er vidt utbredt i Australia.
Svolvær Boligbyggelag

Svolvær Boligbyggelag ble startet 25. oktober 1961 og opererer i Svolvær i Nordland og nabokommunene.
Boligbyggelaget har 734 medlemmer og forvalter 458 boliger i 31 borettslag, sameier og andre selskap.
Svolvær Boligbyggelag er en del av Norske Boligbyggelags Landsforbund (NBBL).
Obrieniidae

Utseende

Små (ca. 3- 6 millimeter), avlange, brunlige biller. De hadde en forlenget snute og er derfor gjerne blitt plassert sammen med snutebillene. Kroppen var noe flat og med tynt hudpanser (lite sklerotisert), ingen hår er synlige på fossilene. Hodet hadde nokså store, utstående fasettøyne. Antennene var nokså kraftige, middels lange, 11-leddete, ikke knebøyde, ytterst med en en-leddet, spoleformet klubbe. Dekkvingene hadde fine lengdefurer.

Historie

Gruppen er kjent fra Trias og Jura (222-155 millioner år før nåtid) fra Kirgisistan, Kasakhstan og Russland.
Forbrukerinspektørene

Formål

Programmet opererte i sfæren og den generelle allmenngyldige tematikken rundt forbrukerkjøpsloven, forbrukers rettigheter, tvistesaker og mer eller mindre aktuelle råd og tips om hvordan være en klok forbruker. Miljø og etikk er noen av temaene som ble tatt opp. Sendingene bestod av lengre eller kortere reportasjer der man så nærmere på store og små, viktige og uviktige problemstillinger innen disse temaene. Ofte var det også intervjuer med personer, eksperter, professorer, informasjonssjefer eller andre mer eller mindre relevante personer som har ansvar eller som kan belyse det aktuelle temaet. Saker de kan tok opp er for eksempel salg av DVD-filmer med 18-årsgrense til barn, ulovlig salg av tunfisk i stor skala, ulovlig timeshare- og ferieklubb-salg i Syden, unødvendig bruk av emballasje, kasting av mat eller innhold av skadelige stoffer i hygieneprodukter. Dessuten ble det utført tester av ulike forbrukerprodukter.
Forbrukerinspektørene appelerte til en stor seerskare og ifølge TNS Gallups offisielle seertall var det spesielt den eldre delen av befolkningen over 30 år som likte programmet. Programmet hadde hver uke rundt 50 % markedsandel av alle som så på TV på det aktuelle tidspunktet, hvilket betyr et gjennomsnitt i underkant av 700.000 seere, og dette skyldtes i hovedsak at den meget store gruppen eldre seere trofast fulgte med. Programmet har ved en anledning hatt over en million seere.
Programmet ble i 2007 dømt i Pressens Faglige Utvalg for brudd på god presseskikk i forbindelse med en programserie kalt «Secret Service». FBI hadde da tatt i bruk skjult kamera for å avdekke servicenivået i tilfeldige norske butikker, noe Pressens faglige utvalg overhodet ikke følte var på sin plass. Utvalget skrev i sin kjennelse: «Utvalget kan vanskelig se at bruken av skjult kamera i det påklagede tilfellet avslører sider ved butikkservicen som ikke åpent lar seg observere av enhver kunde.»
Serien er blitt nominert til Gullruten tre ganger: Gullruten 2002 i klassen beste magasin, Gullruten 2010 i klassen beste fakta- eller aktualitetsprogram for Connecting People og Gullruten 2018 i klassen beste livsstilsprogram.